作者:顧況
標題:送從兄使新羅
內容:六氣銅渾轉，三光玉律調。河宮清奉贐，海嶽晏來朝。地絕提封入，天平賜貢饒。揚威輕破虜，柔服恥徵遼。曙色黃金闕，寒聲白鷺潮。樓船非習戰，驄馬是嘉招。帝女飛銜石，鮫人賣淚綃。管甯雖不偶，徐市倘相邀。獨島緣空翠，孤霞上泬寥。蟾蜍同漢月，螮蝀異秦橋。水豹橫吹浪，花鷹迥拂霄。晨裝淩莽渺，夜泊記招搖。幾路通員嶠，何山是沃焦。颶風晴汩起，陰火暝潛燒。鬢髮成新髻，人參長舊苗。扶桑銜日近，析木帶津遙。夢向愁中積，魂當別處銷。臨川思結網，見彈欲求鴞。共散羲和曆，誰差甲子朝。滄波伏忠信，譯語辨謳謠。疊鼓鯨鱗隱，陰帆鷁首飄。南溟垂大翼，西海飲文鰩。指景尋靈草，排雲聽洞簫。封侯萬裡外，未肯後班超。